Valtion kaivosyhtiö Terrafame maksoi toimitusjohtaja Joni Lukkaroiselle kaivosyhtiön vuoden 2016 ”suorituksen perusteella” bonuksia 31 301 euroa.

Summa on 11,8 prosenttia toimitusjohtajalle vuonna 2016 maksetusta 264 421 euron palkasta.

Yhteensä koko johtoryhmälle, johon kuuluu toimitusjohtajan lisäksi yhdeksän jäsentä, palkkioita maksettiin yhteensä 91 263 euroa.

”Palkitsemisjärjestelmässä mittareina toimivat Terrafamen toiminnan tuotannolliseen ja taloudelliseen kehitykseen ja turvallisuuteen liittyvät tavoitteet. Lisäksi kullekin tulospalkitsemisen piirissä olevalle henkilölle on asetettu henkilökohtainen tavoite”, valtion kaivosyhtiö selventää palkitsemista vuosikirjassaan.

Terrafame teki vuonna 2016 yhteensä 134,4 miljoonan euron tappion ja sen nikkelituotanto oli heikko. Ulkopuolista rahoitusta se sai alkuvuonna 2017, kun Terrafame solmi Trafigura-konsernin ja siihen kuuluvan Galena-rahaston kanssa kaupallisesta yhteistyöstä. Trafigura omistaa Terrafamesta noin 15 prosenttia.

Palkitsemisjärjestelmän periaatteista ja tulospalkitsemisen mittareista päättää Terrafamen hallitus, jota johtaa Lauri Ratia.

Ratian perheen omistuksessa oleva yhtiö Beanio myi vuoden 2016 aikana Terrafamelle konsulttipalveluja kaivostoimintaan liittyen noin 180 000 eurolla.

”Sopimus koskee Terrafamen ylösajoon ja toimintaan sekä omistus- ja rahoitusjärjestelyihin liittyviä neuvonantopalveluita, jotka eivät kuulu hallituksen puheenjohtajan tavanomaiseen tehtävänkuvaan”, Terrafamen vuosikertomuksesta selitetään Ratian perheen roolia yhtiön taustalla.

Terrafame julkisti myös vuoden 2017 alkuvuoden tuloksen, joka puolestaan oli toiveikas. Yhtiö tuotti ennätysmäärän nikkeliä, 4 787 tonnia tammi–maaliskuussa.

Tappioita kirjattiin kuitenkin ensimmäisellä neljänneksellä 22,5 miljoonaa euroa.

Terrafamen tulosta painoi nikkelin maailmanmarkkinahinnan viiden prosentin lasku. Keskihinta alkuvuonna oli noin 10 200 dollaria tonnilta.

Terrafamen kannattavuus onkin riippuvainen hyvin pitkälti nikkelin hinnasta. Ennusteet eivät lupaa suuria muutoksia, joten vaikeudet kaivoksen kannattavuudessa jatkuvat ainakin nikkelinhinnan osalta.